**Уведомление**

**за провеждана обществена консултация относно стандартите на Европейския съюз за предлагане на пазара на продукти от риболов и аквакултури**

Министерство на земеделието, храните и горите информира всички заинтересовани лица в сектор Рибарство, че в периода 17 юли - 9 октомври 2018 г. Европейската комисия провежда обществена консултация относно стандартите на Европейския съюз (ЕС) за предлагане на пазара на продукти от риболов и аквакултури чрез попълване на онлайн въпросник\*, достъпен на следния интернет адрес:

<https://ec.europa.eu/eusurvey/runner/OPC_EUmarketingstandards_fisheryaquacultureproducts?surveylanguage=BG>

Целта на консултацията за оценка на стандартите на ЕС за предлагане на пазара е да се събере информация от всички заинтересовани страни, включително от потребителите. Информацията ще послужи да се оцени степента, до която съществуващите стандарти за предлагане на пазара продължават да бъдат подходящи за постигане на своите цели.

Консултацията осигурява възможност за обсъждане и събиране на обратна информация относно стандартите за предлагане на пазара като инструмент за гарантиране на снабдяването на пазара на ЕС с устойчиви продукти, за лоялна конкуренция и подобрена рентабилност на сектора, както и за еднакви условия на конкуренция между операторите.

Целева група са всички граждани и по-широката общност на заинтересованите страни. Търси се най-вече мнението на тези, които са пряко засегнати, като администрациите на държавите членки, които се занимават със стандартите за предлагане на пазара, производители, преработватели и техните асоциации, вносители, оператори по веригата на доставки (например търговци на дребно) и търговци на едро, рибни борси, малки и средни предприятия и др.

Повече информация за провежданата консултация може да бъде намерена на следния интернет адрес:

https://ec.europa.eu/info/consultations/public-consultation-eu-marketing-standards-fishery-and-aquaculture-products\_bg

\* Въпросникът може да бъде попълван на всички официални езици на Европейския съюз.